Povandeninis laivas (filmas)
Povandeninis laivas (vok. Das Boot) – 1981 m. Vokietijos epinis karinis filmas. Scenarijų filmui parašė ir jį režisavo Wolfgang Petersen, prodiusavo Günter Rohrbach. Pagrindinius vaidmenis atliko Jürgen Prochnow, Herbert Grönemeyer ir Klaus Wennemann. Filmas nufilmuotas „Bavaria Film“ studijoje. Išleistos kelios filmo versijos: teatrinė, TV mini serialas, kasetinės versijos, besiskiriančios trukme. Filmas „Povandeninis laivas“ yra vokiečių rašytojo Lothar-Günther Buchheim 1973 m. to paties pavadinimo romano adaptacija. Filmo veiksmas vyksta Antrojo pasaulinio karo metais, pasakojama fiktyvi istorija apie U-96 povandeninį laivą ir jo įgulą. Filme perteikiamas tiek mūšio metu vyraujantis jaudulys, tiek bevaisės medžioklės sukeliamas nuobodulys. Laivo įgula vaizduojama kaip paprastų žmonių, trokštančių padaryti viską savo bendražygių ir šalies labui, grupė. Scenarijuje perteikti ir kai kurie tikri U-96, VIIC klasės povandeninio laivo, žygdarbiai. Filmo kūrime dalyvavo ir tikrojo U-96 kapitonas Heinrich Lehmann-Willenbrock bei U-219 laivo pirmasis kapitono padėjėjas Hans-Joachim Krug.